**Γνωστοποίηση λειτουργίας καταστημάτων υγειονομικού ενδιαφέροντος, θεάτρων και κινηματογράφων**

Από τη Δευτέρα 3 Φεβρουαρίου 2025 με την Απόφαση υπ’ αριθμ. [6763/29-01-2025 (ΦΕΚ Β’ 242)](https://thessaloniki.gr/wp-content/uploads/2025/02/%CE%91%CE%A0%CE%9F%CE%A6-6763-%CE%A6%CE%95%CE%9A-%CE%92-242-290125.pdf) το πληροφοριακό σύστημα NotifyBussiness έπαψε να λειτουργεί (είναι πλέον προσβάσιμο αποκλειστικά για λόγους πληροφόρησης) και τίθεται σε λειτουργία το Ολοκληρωμένο Πληροφοριακό Σύστημα Άσκησης Δραστηριοτήτων και ελέγχων (ΟΠΣ-ΑΔΕ) **OpenBusiness** στην ηλεκτρονική διεύθυνση [https://openbusiness.mindev.gov.gr](https://openbusiness.mindev.gov.gr/). Η αδειοδοτική διαδικασία που αφορά τα καταστήματα υγειονομικού ενδιαφέροντος του άρθρου 80 του Ν.3463/2006 (Α’ 114) (εκτός των κέντρων διασκέδασης), τα θέατρα και τους κινηματογράφους διεκπεραιώνεται αποκλειστικά μέσω αυτού και συγκεκριμένα εκεί μεταξύ άλλων:

α) Κατατίθενται η αίτηση και τα δικαιολογητικά που προβλέπονται στο άρθρο 2 της ΚΥΑ 16228/2017 για την έκδοση της βεβαίωσης της παρ.2 του άρθρου 28 του Ν.4442/2016 με την οποία θα εξασφαλίζεται ότι το κατάστημα μπορεί να ιδρυθεί στη συγκεκριμένη θέση και της επικαιροποιημένης βεβαίωσης των παρ.5 και 6 του άρθρου 5 της ΚΥΑ 16228/2017 στην περίπτωση αλλαγής φορέα ή της προσθήκης ή αλλαγής της δραστηριότητας.

β) Υποβάλλεται η γνωστοποίηση λειτουργίας ενός νέου καταστήματος, η γνωστοποίηση τροποποίησης λειτουργίας ενός καταστήματος που βρίσκεται ήδη σε λειτουργία και η μεταφορά σε γνωστοποίηση δραστηριοτήτων που λειτουργούν με άδεια λειτουργίας εκδοθείσας με παλαιότερο αδειοδοτικό καθεστώς.

γ) Γίνεται ανάρτηση των εγγράφων που σχετίζονται με την τήρηση αρχείου του άρθρου 4 της ΚΥΑ 16228/2017.

δ) Γνωστοποιείται η αλλαγή φορέα δραστηριότητας σε μια συγκεκριμένη εγκατάσταση (Φάκελος Μεταβίβασης) αφού προηγηθεί η έκδοση της επικαιροποιημένης βεβαίωσης εγκατάστασης των παρ.5 και 6 του άρθρου 5 της ΚΥΑ 16228/2017.

Εδώ μπορείτε να βρείτε το [ΕΓΧΕΙΡΙΔΙΟ ΧΡΗΣΗΣ ΓΙΑ ΤΟΝ ΧΡΗΣΤΗ ΟΙΚΟΝΟΜΙΚΟΥ ΦΟΡΕΑ](https://drive.google.com/file/d/1KM4vR3dvoi2aa7aMXlDRGnq8zJvlRTGK/view?usp=sharing)

**ΣΗΜΑΝΤΙΚΗ ΕΝΗΜΕΡΩΣΗ:**

Με το άρθρο 95 του [Ν.5172/29-01-2025 (ΦΕΚ Α 10)](https://thessaloniki.gr/wp-content/uploads/2025/02/%CE%9D-5172-%CE%B1%CF%81.-95-%CE%A6%CE%95%CE%9A-%CE%91-10-290125-.pdf) προστίθενται στον Ν.4442/2016 (ΦΕΚ Α’ 230) τα άρθρα 14Α και 14Β σύμφωνα με τα οποία από την έναρξη λειτουργίας του OpenBusiness **και έως τις 31-12-2025**, οι ασκούντες δραστηριότητες που έχουν υπαχθεί στα κεφάλαια του ειδικού μέρους του ν. 4442/2016:

α) καλούνται να απογράψουν στην πλατφόρμα τη δραστηριότητά τους καθώς και τα βασικά στοιχεία της. Από την υποχρέωση αυτή απαλλάσσονται όσοι έχουν υποβάλει γνωστοποίηση μέσω του NotifyBusiness.

**ΠΡΟΣΟΧΗ:**Μετά την παρέλευση της παραπάνω προθεσμίας για να γίνει απογραφή καταβάλλεται εκ του νόμου παράβολο (200) ευρώ.

β) αναρτούν τα δικαιολογητικά για τη νόμιμη λειτουργία τους στο σύστημα. Οι επιχειρήσεις που έχουν ήδη υποβάλει γνωστοποίηση στο NotifyBusiness επίσης θα πρέπει να αναρτήσουν στο OpenBusiness τα δικαιολογητικά τους.

**ΠΡΟΣΟΧΗ:**Αν τα δικαιολογητικά δεν αναρτηθούν εμπρόθεσμα, επιβάλλονται οι προβλεπόμενες για κάθε οικονομική δραστηριότητα κυρώσεις περί έλλειψης δικαιολογητικών.